Read in English . Il-Kunsill Lokali tal-Gżira ħabbar li fetaħ żewġ kawżi l-qorti b'rabta mal-permess għal pompa tal-petrol fl-uniku ġnien fil-lokalità. Waħda mill-kawżi hi dwar illegalità fil-proċeduri tal-appell għal dan il-permess billi t-Tribunal huwa presedut minn impjegat tal-Awtorità tal-Ippjanar. Fi stqarrija tal-Kunsill, huwa sostna li se jibqa' jiddefendi l-uniku ġnien fil-Gżira milli jittieħed minn pompa tal-petrol u ħasil tal-karozzi. Is-sena li għaddiet inħareġ permess għar-rilokazzjoni ta' pompa tal-petrol għal parti mill-ġnien, avolja hemm tliet pompi tal-petrol oħra f'medda ta' 500 metru, li huwa pprojbit mill-Fuel Station Policy. Minkejja dan, appelli ppreżentati mill-Kunsill Lokali tal-Gżira lit-Tribunal għar-Reviżjoni tal-Ambjent u l-Ippjanar u l-Qorti tal-Appell ġew miċħuda. Minn dakinhar, iżda, irriżulta li ċ-Chairman tat-Tribunal għar-Reviżjoni tal-Ambjent u l-Ippjanar Joseph Borg huwa impjegat tal-Awtorità tal-Ippjanar u ppresieda s-smigħ u d-determinazzjoni tal-appell, meta l-Awtorità tal-Ippjanar kienet parti fl-appell. Għalhekk, il-Kunsill Lokali tal-Gżira ressaq kawża fejn talab lill-Qrati biex jiddeċiedu dwar illegalità ta' dawn il-proċeduri fejn Tribunal li suppost huwa indipendenti u imparzjali huwa ppresedut mill-impjegat ta' waħda mill-partijiet fl-appell. Il-Kunsill Lokali ressaq ukoll kawża oħra fejn talab kawża mill-ġdid tal-appell minħabba li ħarġu din l-evidenza ġdida u raġunijiet legali oħra. Aktar tagħrif Il-Kunsill tal-Gżira għall-Qorti dwar il-pompa tal-fuel Is-Sindku tal-Gżira Conrad Borg Manché saħaq li, "Huwa inġust li l-pubbliku jkollu jerfa' l-piż tal-kummerċjalizzazzjoni ta' kull rokna meta l-liġi kellha tkun segwita u post alternattiv xieraq misjub. Aħna nagħtu prijorità assoluta lill-kunċett tal-benessere taċ-ċittadini tagħna u se niġġieldu għalih bil-mezzi legali kollha meħtieġa." L-appell tal-Kunsill lill-pubbliku huwa li n-nies juru li ma jaqblux mal-pompa tal-petrol billi jiffirmaw il-petizzjoni, u dan jistgħu jagħmluh billi jagħmlu kuntatt mal-Kunsill Lokali fuq gzira.lc@gov.mt jew fuq 21341034 biex tintbagħtilhom il-formola tal-petizzjoni. Aqra aktar Il-pompa tal-petrol ta' Manoel Island se timxi għall-ġnien tal-Gżira .td_uid_3_60044b34bc139_rand.td-a-rec-img{text-align:left}.td_uid_3_60044b34bc139_rand.td-a-rec-img img{margin:0 auto 0 0}